เงินบาทเปิด 30.82/84 บาท
ธนาคารซีไอเอ็มบีไทย  รายงาน เงินบาทเปิด 30.82/84 อ่อนค่า รับข่าว"กิตติรัตน์"ส่งสัญญาณอยากให้บาทอ่อน
29 มี.ค. 2555

ธนาคารซีไอเอ็มบีไทย  รายงาน เงินบาทเปิด 30.82/84 อ่อนค่า รับข่าว"กิตติรัตน์"ส่งสัญญาณอยากให้บาทอ่อน
นักบริหารเงินจากธนาคารซีไอเอ็มบี ไทย จำกัด เปิดเผยว่า เช้านี้เงินบาทเปิดตลาดที่ระดับ 30.82/84 บาท/ดอลลาร์ อ่อนค่าจากเย็นวานนี้ที่ปิดตลาดเย็นนี้ที่ระดับ 30.76/78 บาท/ดอลลาร์ และล่าสุดเงินบาทอ่อนค่าขึ้นมาอีกอยู่ที่ระดับ 30.84/86 บาท/ดอลลาร์ 
สาเหตุที่เงินบาทอ่อนค่าน่าจะมาจากเรื่องที่นายกิตติรัตน์ ณ ระนอง รองนายกรัฐมนตรี และ รมว.คลัง ออกมาบอกว่าอยากให้เงินบาทอ่อนค่า ตลาดก็พากันรับข่าวนี้ ประกอบกับค่าเงินในภูมิภาคก็อ่อนค่าด้วยหลังดอลลาร์แข็งค่า และตลาดหุ้นต่างประเทศปรับตัวลดลง
"คนอาจจะเล่นข่าวแค่ช่วงแรก"นักบริหารเงิน กล่าว         
ขณะที่กระทรวงพาณิชย์สหรัฐเปิดเผยว่า ยอดสั่งซื้อสินค้าคงทนขยายตัว 2.2% ในเดือนกุมภาพันธ์ ต่ำกว่าที่นักเศรษฐศาสตร์คาดว่าจะเพิ่มขึ้นถึง 3.0%
ด้านความเคลื่อนไหวของค่าเงินสกุลหลักต่างประเทศช่วงเช้าวันนี้ เงินเยนอยู่ที่ระดับ 82.63/68 เยน/ดอลลาร์ จากเย็นวานนี้ที่ระดับ 82.97/83.00 เยน/ดอลลาร์ ส่วนเงินยูโรอยู่ที่ระดับ 1.3315/3318 ดอลลาร์/ยูโร จากเย็นวานนี้ที่อยู่ที่ระดับ 1.3340/3343 ดอลลาร์/ยูโร 
นักบริหารเงิน มองทิศทางค่าเงินบาทในวันนี้ น่าจะมีทิศทางอ่อนค่าตอบรับข่าวที่กล่าวมาอีกระยะนึง ประเมินกรอบการเคลื่อนไหวในกรอบระหว่าง 30.70-30.80 บาท/ดอลลาร์
วันนี้ วันพฤหัสบดี กระทรวงพาณิชย์สหรัฐเปิดเผยตัวเลขประมาณการครั้งสุดท้ายของผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 4/2011 และ กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์